《题伯时所画邵平种瓜图》
宋代·李彭

邵平汤沐故千户，解组投林如脱兔。勒铭鼎鼐属伊人，我方荷锄斸烟雨。

瓜田钩带盖阡陌，大者轮囷细旁午。殽函设险吾何补，日日青门自成趣。

槿篱半破复牵萝，夕霏晼晚留疏树。娟然翠气出眉妩，喜得斯人慰迟暮。

剧谈欲写块磊胸，尚恐轩昂作庄语。画师纷纷安足数，对此令人重豪素。

阳陵公子傲雪林，洒落由来足风露。自言购取倾家赀，柴桑要伴归来赋。

两郎后先千载馀，粉墨相追叶风度。悬之素壁足丘壑，噭噭猿啼起寒雾。

作者简介：李彭，约公元一o九四年前后在世，字商老，南康军建昌（今江西永修县）人，江西诗派诗人。生卒年均不详，约宋哲宗绍圣初前后在世。博览群书，诗文富赡，为江西派大家。曾与苏轼、张耒等唱和。甚精释典，被称为“佛门诗史”。生平事迹不可考。